
Text rozhodnutia
Súd: Krajský súd Banská Bystrica Spisová značka: 24S/107/2014 Identifikačné číslo súdneho spisu: 6014201075 Dátum vydania rozhodnutia: 28. 06. 2016 Meno a priezvisko sudcu, VSÚ: JUDr. Alena Antalová ECLI: ECLI:SK:KSBB:2016:6014201075.2 Rozhodnutie Krajský súd v Banskej Bystrici v senáte zloženom z predsedníčky senátu JUDr. Aleny Antalovej a členov senátu JUDr. Jany Novotnej a JUDr. Jozefa Zlochu, v právnej veci žalobcu: Slovenská konsolidačná a. s., Cintorínska 21, 814 99 Bratislava, IČO 35776005, proti žalovanému: G.. A. K., so sídlom Ul. K. Jarunkovej 2, 974 01 Banská Bystrica, správca konkurznej podstaty úpadcu TECHNOL, s. r. o., Zvolenská cesta 35, 974 01 Banská Bystrica „v konkurze", o určenie právneho dôvodu, výšky, vymáhateľnosti a poradia popretých pohľadávok, takto r o z h o d o l : 1. Určuje, že pohľadávky žalobcu pod por. č. v zozname pohľadávok č. 279 vo výške 1 057,89 Eur, č. 284 vo výške 445,03 Eur, č. 285 vo výške 197,84 Eur, č. 286 vo výške 133,53 Eur, č. 287 vo výške 2 238,20 Eur a č. 288 vo výške 17,70 Eur, spolu v celkovej výške 4 090,19 Eur sú pravé a vymáhateľné v poradí iná pohľadávka. 2. V časti o určenie právneho dôvodu, výšky, vymáhateľnosti a poradia pohľadávok v zozname pohľadávok p. č. 211 až 278 a č. 280 až 283 v celkovej výške 93 990,90 Eur konanie z a s t a v u j e. o d ô v o d n e n i e : Sociálna poisťovňa Bratislava (ďalej aj „žalobca“) sa žalobou podanou dňa 22.08.2014 domáhala určenia právneho dôvodu, výšky, vymáhateľnosti a poradia pohľadávok prihlásených do konkurzného konania Súhrnnou prihláškou nezabezpečených pohľadávok č. 1 vo výške 98 081,09 Eur ( ďalej aj „súhrnná prihláška“). Žalobca si uvedenú pohľadávku uplatnil v súlade s § 28 a 29 zákona č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov (ďalej len „ZoKR“) u správcu konkurznej podstaty úpadcu TECHNOL s. r. o., Banská Bystrica, „v konkurze“ na ktorý subjekt bol uznesením Okresného súdu Banská Bystrica č. k. 2K/44/2013 zo dňa 07. mája 2014, zverejneným v Obchodnom vestníku č. 91/2014 zo dňa 15. mája 2014, vyhlásený konkurz. Žalovaný správca konkurznej podstaty úpadcu podaním doručeným žalobcovi 06. augusta 2014 oznámil, že popiera právny dôvod, poradie, vymáhateľnosť a výšku prihlásenej pohľadávky. Dôvodom popretia pohľadávky bola nepreskúmateľnosť právneho dôvodu vzniku pohľadávky, pretože správca nedisponuje účtovníctvom úpadcu. Žalobca v žalobe uviedol, že právnym dôvodom prihlásených pohľadávok do konkurzu pod por. č. 1 až 78 sú rozhodnutia pobočky Sociálnej poisťovne Prievidza, ktoré sú právoplatné a vykonateľné, tieto boli predpísané v období od roku 2008 až 2014, nie sú premlčané a boli vymáhané v exekučnom konaní u súdnych exekútorov. S poukazom na ust. zákona č. 461/2003 Z. z. o sociálnom poistení v znení neskorších predpisov (ďalej len „Zákon o sociálnom poistení“), žalobca v žalobe uviedol, že pohľadávky proti úpadcovi vznikli na základe zákona, pričom žalobca predpísal poistné z dôvodu, že úpadca ako zamestnávateľ riadne a včas neuhradil splatnú pohľadávku na základe žalovaným predložených mesačných výkazov. Poukázal na to, že predložením výkazu poistného a príspevkov sa stáva známou presná suma pohľadávky sociálnej poisťovne, pričom povinnosť zamestnávateľa predkladať mesačné výkazy v lehote splatnosti vyplýva zo zákona. Žalovaný v písomnom vyjadrení k žalobe z 19. novembra 2014 uviedol, že listom zo dňa 14. augusta 2014 v súlade s § 32 ods. 18 ZoKR písomne uznal pohľadávky veriteľa vedené v zozname pohľadávok pod por. č. 211 až 278 a por. č. 280 až 283 v celkovej výške 93 990,90 Eur, čo do právneho dôvodu, poradia, vymáhateľnosti a výšky. Uviedol, že vzhľadom na názor vyslovený Uznesení Ústavného súdu SR sp. zn. I. ÚS 28/2010 z 27. januára 2010 uznal tie pohľadávky žalobcu, ktoré boli priznané právoplatnými a vykonateľnými rozhodnutiami žalobcu. Predmetom žaloby by teda malo byť len určenie popretých pohľadávok, ktoré sú vedené v zozname pohľadávok pod por. č. 279, por. č. 284 až 288 v celkovej výške 4 090,19 Eur. Žalobca podaním doručeným súdu 19. decembra 2014 súdu oznámil, že žalobu berie späť v časti týkajúcej sa pohľadávok uznaných správcom konkurznej podstaty, a to pohľadávok zapísaných v zozname pohľadávok pod por. č. 211 až 278 a pod por. č. 280 až 283. V ostatnej časti, t. j. u pohľadávok zapísaných v zozname pohľadávok správcu pod č. 279 a pod č. 284 až 288 trval na podanej žalobe a žiadal pokračovať v konaní z dôvodu neuznaných pohľadávok: - pohľadávka predpísaná rozhodnutím č. 700-1010144514-GC04/14 v sume 1 057,89 Eur, - pohľadávka na základe mesačného výkazu za mesiac 01/2014 v sume 445,03 Eur, - pohľadávka na základe mesačného výkazu za mesiac 02/2014 v sume 197,84 Eur, - pohľadávka na základe mesačného výkazu za mesiac 03/2014 v sume 133,53 Eur, - pohľadávka vyplatená na základe výplatnej listiny garančného poistenia bývalým zamestnancom v sume 2 238,20 Eur, - predpísaná pohľadávka č. 200-004589-CA06/2014 v sume 17,70 Eur. Žiadal, aby súd konanie v časti žaloby žalobcu u pohľadávok zapísaných v zozname pohľadávok pod por. č. 211 až 278 a č. 280 až 283 v sume 93 990,90 Eur zastavil. Podaním doručeným súdu 16. januára 2015 Sociálna poisťovňa Bratislava a Slovenská konsolidačná a. s., Bratislava súdu doručili návrh na zmenu účastníka konania a žiadali, aby súd podľa § 92 O. s. p. pripustil zmenu účastníka konania na strane žalobcu. Dôvodom návrhu bola skutočnosť, že na základe Zmluvy o postúpení pohľadávok č. BA-XXXXXX/XXXX uzatvorenej dňa 09. septembra 2014 postúpila Sociálna poisťovňa Bratislava ako postupca, spoločnosti Slovenská konsolidačná a. s., Bratislava, ako postupníkovi, pohľadávku uplatnenú v konkurze č. k. 2S/442013 vedenom na Okresnom súde Banská Bystrica vo výške 98 628,86 Eur voči úpadcovi. Krajský súd v Banskej Bystrici Uznesením č. k. 24S/107/2014-179 zo dňa 26. mája 2016 s poukazom na § 92 ods. 2 a 3 O. s. p. pripustil zmenu účastníka konania na strane žalobcu tak, že namiesto účastníka Sociálna poisťovňa Bratislava do konania vstúpila Slovenská konsolidačná a. s., Bratislava. Uznesenie nadobudlo právoplatnosť dňa 22. júna 2016. Krajský súd v Banskej Bystrici, ako súd príslušný na konanie podľa § 32 ods. 13 ZoKR a § 246 a § 246a ods. 1 O. s. p. vec prejednal na pojednávaní, vykonal dokazovanie výsluchom žalovaného, oboznámením sa s listinnými dôkazmi obsiahnutými v spise, predovšetkým Súhrnnou prihláškou nezabezpečených pohľadávok zo dňa 06. júna 2014, listinami tvoriacimi prílohu k prihláške žalobcu, vrátane mesačných výkazov poistného a príspevkov za obdobie december 2013, január 2014, február 2014, marec 2014, Rozhodnutia Sociálnej poisťovne, pobočka Prievidza č. 200-004589-CA06/2014 zo dňa 16. apríla 2014, rozhodnutia č. 700-1010144514-GC04/14 zo dňa 06.02.2014, rekapitulácie vyplatených dávok garančného poistenia (vyplatená dávka garančného poistenia zo dňa 15. mája 2014 plus kontrolná zostava k žiadosti o dávku garančného poistenia z 27. marca 2014), oznámenia žalovaného správcu konkurznej podstaty z 31. júla 2014 o popretí pohľadávok prihlásených Súhrnnou prihláškou zo 06. júna 2014 vo výške 98 081,09 Eur a oznámením žalovaného správcu konkurznej podstaty zo dňa 14. augusta 2014 o uznaní pohľadávok v celkovej výške 93 990,90 Eur. Žalovaný správca konkurznej podstaty na pojednávaní uviedol, že v intenciách judikatúry súdov SR aj nálezov Ústavného súdu uznal pohľadávky veriteľov, ktoré boli prihlásené na podklade právoplatných a vykonateľných rozhodnutí. Ostatné pohľadávky neuznal, a to z toho dôvodu, že bez poskytnutia súčinnosti zo strany odporcu a neexistencie účtovnej evidencie úpadcu, resp. nemožnosti nahliadnuť do účtovnej evidencie úpadcu, nebolo možné preskúmať uvedené pohľadávky tak, ako boli prihlásené. Napriek skutočnosti, že v tomto prípade boli predložené dôkazy, a to mesačné výkazy poistného a iné dôkazy, vrátane rozhodnutí, trval na svojom závere, že tieto pohľadávky nemohol riadne preskúmať, a preto ich aj z opatrnosti poprel z dôvodov, ako uviedol počas konkurzného konania. Poukázal na to, že môže preskúmať len také pohľadávky, ku ktorým má doklady. V tomto prípade nebolo možné overiť, či pohľadávky, ktoré zostali predmetom sporu medzičasom nezanikli, alebo či neboli zaplatené, keďže nemá vedomosť o všetkých účtoch úpadcu. Pri preskúmavaní vychádzal zo stavu účtovníctva tak, ako ho má k dispozícii. Navrhol, aby súd žalobu zamietol. Medzi účastníkmi konania nebolo sporné, že Okresný súd v Banskej Bystrici Uznesením č. k. 2K/44/2013 zo dňa 07. mája 2014, zverejnenom v Obchodnom vestníku č. 91/2014 zo dňa 15. mája 2014, vyhlásil konkurz na majetok úpadcu TECHNOL s. r. o. so sídlom Zvolenská cesta 35, Banská Bystrica, IČO 36313475 a do funkcie správcu konkurznej podstaty ustanovil G.. A. K.. Medzi účastníkmi konania nebolo sporné, že právny predchodca žalobcu (Sociálna poisťovňa Bratislava) Súhrnnou prihláškou nezabezpečených pohľadávok zo dňa 06. júna 2014 prihlásil v súlade s ustanoveniami ZoKR do konkurzného konania pohľadávku vo výške 98 081,09 Eur ako inú pohľadávku. Z oznámenia správcu konkurznej podstaty (žalovaného) o popretí pohľadávky veriteľovi (právnemu predchodcovi žalobcu) zo dňa 31. júla 2014, doručeného 06. augusta 2014, súd zistil, že správca konkurznej podstaty písomne upovedomil právneho predchodcu žalobcu o popretí ním prihlásených pohľadávok uplatnených v Súhrnnej prihláške por. č. 1 v celkovej výške 98 081,09 Eur. Dôvodom popretia pohľadávky je nepreskúmateľnosť právneho dôvodu vzniku pohľadávky, pretože žalovaný ako správca konkurznej podstaty, nedisponuje účtovníctvom úpadcu. Vzhľadom na to, že žalovaný správca konkurznej podstaty podaním zo dňa 14. augusta 2014, doručeným právnemu predchodcovi žalobcu 18. augusta 2014, pohľadávky vedené v zozname pohľadávok pod por. č. 211 až 278 a por. č. 280 až 283 v celkovej výške 93 990,90 Eur uznal čo do právneho dôvodu poradia vymáhateľnosti a výšky, žalobca vzal žalobu čiastočne späť v časti určenia popretých pohľadávok vo výške 93 990,90 Eur uplatnených Súhrnnou prihláškou č. 1 zo dňa 06. júna 2014 pod por. č. 1 až 68 a pod por. č. 70 až 73, ktoré boli správcom konkurznej podstaty (žalovaným) uznané. Podľa § 96 ods. 1, 3 O. s. p., (1) navrhovateľ môže vziať za konania späť návrh na jeho začatie, a to sčasti alebo celkom. Ak je návrh vzatý späť celkom, súd konanie zastaví. Ak je návrh vzatý späť sčasti, súd konanie v tejto časti zastaví. (3) Nesúhlas odporcu so späťvzatím návrhu nie je účinný, ak dôjde k späťvzatiu návrhu skôr, než sa začalo pojednávanie, alebo ak ide o späťvzatie návrhu na rozvod, neplatnosť manželstva alebo určenie, či tu manželstvo je alebo nie je. V takomto prípade súd rozhodne o zastavení konania do 30 dní od späťvzatia návrhu. Vzhľadom na to, že žalobca vzal žalobný návrh čiastočne späť v rozsahu žaloby o určenie právneho dôvodu, výšky, vymáhateľnosti a poradia popretých pohľadávok zapísaných v zozname pohľadávok správcu pod por. č. 279, 284 až 288, súd s poukazom na § 96 ods. 1, 3 O. s. p. konanie v tejto časti zastavil. Predmetom určovacej žaloby zostali nasledovné správcom konkurznej podstaty (žalovaným) popreté pohľadávky zapísané v zozname pohľadávok: 1. pohľadávka por. č. 279 zoznamu pohľadávok (por. č. 69 Súhrnnej prihlášky) predpísaná za obdobie december 2013, Rozhodnutím Sociálnej poisťovne, pobočka Prievidza č. 700-1010144514-GC04/14 zo dňa 06. februára 2014, právoplatným a vykonateľným 27. februára 2014, titulom nezaplateného poistného na nemocenské poistenie, poistného na starobné poistenie a povinné príspevky na starobné dôchodkové sporenie, poistné na invalidné poistenie, poistné na úrazové poistenie, poistné na garančné poistenie, poistné na poistenie v nezamestnanosti a poistné do rezervného fondu solidarity v celkovej výške 1 057,89 Eur (Mesačný výkaz poistného a príspevkov za obdobie december 2013 vo výške 1 057,89 Eur), 2. pohľadávka por. č. 284 zoznamu pohľadávok (por. č. 74 Súhrnnej prihlášky) - dlžné poistné na nemocenské poistenie, starobné poistenie a starobné dôchodkové sporenie, invalidné poistenie, poistenie v nezamestnanosti, úrazové poistenie, garančné poistenie a rezervný fond solidarity v celkovej výške 445,03 Eur (Mesačný výkaz poistného a príspevkov za obdobie 01/2014 vo výške 445,03 Eur), 3. pohľadávka por. č. 285 zoznamu pohľadávok (por. č. 75 Súhrnnej prihlášky) vo výške 197,84 Eur - dlžné poistné na nemocenské poistenie, starobné poistenie a starobné dôchodkové sporenie, invalidné poistenie, poistenie v nezamestnanosti, úrazové poistenie, garančné poistenie a rezervný fond solidarity v celkovej výške 197,84 Eur (Mesačný výkaz poistného a príspevkov za obdobie 02/2014 vo výške 197,84 Eur), 4. pohľadávka por. č. 286 zoznamu pohľadávok (por. č. 76 Súhrnnej prihlášky) vo výške 133,53 Eur - dlžné poistné na nemocenské poistenie, starobné poistenie a starobné dôchodkové sporenie, invalidné poistenie, poistenie v nezamestnanosti, úrazové poistenie, garančné poistenie a rezervný fond solidarity v celkovej výške 133,53 Eur (Mesačný výkaz poistného a príspevkov za obdobie 03/2014 vo výške 133,53 Eur), 5. pohľadávka por. č. 287 zoznamu pohľadávok (por. č. 77 Súhrnnej prihlášky) - vyplatená dávka garančného poistenia za obdobie október, november a december 2013 spolu vo výške 2 238,20 Eur (Kontrolná zostava žiadosti o dávku garančného poistenia vo výške 2 238,20 Eur zo 06. mája 2014 a Rekapitulácia vyplatených dávok k dátumu splatnosti 15. mája 2014 vo výške 2 238,20 Eur), 6. pohľadávka por. č. 288 zoznamu pohľadávok (por. č. 78 Súhrnnej prihlášky) - náhrada sumy nemocenského vyplateného neprávom bývalému zamestnancovi úpadcu Tiborovi Kurinovi, uložená Rozhodnutím Sociálnej poisťovne, pobočka Prievidza č. 200-004589-CA06/2014 zo dňa 16. apríla 2014, právoplatným a vykonateľným dňa 24. mája 2014 v celkovej výške 17,70 Eur (za obdobie od 05. decembra 2013 do 08. decembra 2013). Podľa § 32 ods.1 ZoKR v znení účinnom do 31.12.2014, každú prihlásenú pohľadávku správca porovná s účtovnou a inou dokumentáciou úpadcu, zoznamom záväzkov, prihliadne na vyjadrenia úpadcu a iných osôb a vykoná aj vlastné šetrenie. Ak pri skúmaní zistí, že pohľadávka je sporná, je povinný ju v spornom rozsahu poprieť. Podľa § 32 ods. 2 ZoKR v znení účinnom 31.12.2014, prihlásenú pohľadávku je oprávnený poprieť správca alebo veriteľ prihlásenej pohľadávky písomným podaním u správcu na predpísanom tlačive, čo do právneho dôvodu, vymáhateľnosti, výšky, poradia, zabezpečenia zabezpečovacím právom alebo poradia zabezpečovacieho práva. Ak ide o pohľadávku orgánu, inštitúcie alebo agentúry Európskej únie, nie je možné popierať právny základ a výšku určenú orgánom, inštitúciou alebo agentúrou Európskej únie. Podľa § 32 ods. 9 ZoKR v znení účinnom do 31.12.2014, veriteľ má právo domáhať sa na súde určenia popretej pohľadávky žalobou, pričom žaloba musí byť podaná voči všetkým, ktorí popreli pohľadávku. Toto právo musí byť uplatnené na súde voči všetkým týmto osobám do 30 dní od doručenia písomného oznámenia správcu o popretí pohľadávky veriteľovi, inak zanikne. Právo na určenie popretej pohľadávky je uplatnené včas aj vtedy, ak bola podaná žaloba v lehote na nepríslušnom súde. Podľa § 32 ods. 13 ZoKR v znení účinnom 31.12.2014, ak bola popretá pohľadávka veriteľa, o ktorej rozhodovať patrí do právomoci iného orgánu ako súdu, je súd, ktorý by bol príslušný na preskúmanie zákonnosti takéhoto rozhodnutia, príslušný aj na konanie o určení tejto pohľadávky; to platí aj vtedy, ak iný orgán ako súd takéto rozhodnutie nevydal. Podľa § 32 ods. 15 ZoKR v znení účinnom do 31.12.2014, v žalobe sa veriteľ môže domáhať určenia právneho dôvodu, vymáhateľnosti, poradia a výšky pohľadávky, ďalej zabezpečenia zabezpečovacím právom alebo poradia zabezpečovacieho práva. V žalobe sa môže domáhať najviac toho, čo uviedol v prihláške. Podľa § 32 ods. 19 ZoKR v znení účinnom do 31.12.2014, pohľadávka určená právoplatným rozhodnutím súdu alebo iného orgánu verejnej moci sa v určenom rozsahu považuje za zistenú. Podľa § 128 Zákona č. 461/2003 Z. z. o sociálnom poistení v znení účinnom do 30. júna 2014, (1) Poistné na nemocenské poistenie platí a) zamestnanec, b) zamestnávateľ, c) povinne nemocensky poistená samostatne zárobkovo činná osoba, d) dobrovoľne nemocensky poistená osoba. (2) Poistné na starobné poistenie platí a) zamestnanec, b) zamestnávateľ, c) povinne dôchodkovo poistená samostatne zárobkovo činná osoba, d) dobrovoľne dôchodkovo poistená osoba, e) štát, f) Sociálna poisťovňa. (3) Poistné na invalidné poistenie platí, ak tento zákon neustanovuje inak, a) zamestnanec, b) zamestnávateľ, c) povinne dôchodkovo poistená samostatne zárobkovo činná osoba, d) dobrovoľne dôchodkovo poistená osoba, e) štát. (4) Poistné na invalidné poistenie neplatí poistenec, ktorý je dôchodkovo poistený po priznaní starobného dôchodku alebo predčasného starobného dôchodku. Poistné na invalidné poistenie neplatí ani poistenec, ktorý je dôchodkovo poistený, je poberateľom výsluhového dôchodku podľa osobitného predpisu 2) a dovŕšil dôchodkový vek. Poistné na invalidné poistenie neplatí zamestnávateľ za zamestnanca, ktorý je poistenec podľa prvej a druhej vety. (5) Štát platí poistné na starobné poistenie, invalidné poistenie a poistné do rezervného fondu solidarity za fyzické osoby uvedené v § 15 ods. 1 písm. c) až e), g) a h) a za fyzickú osobu uvedenú v § 15 ods. 1 písm. a) a b) v období, v ktorom sa jej poskytuje materské. (6) Zúčtovanie poistného na starobné poistenie a príspevkov na starobné dôchodkové sporenie, 1) poistného na invalidné poistenie a poistného do rezervného fondu solidarity platené štátom ustanoví všeobecne záväzný právny predpis, ktorý vydá ministerstvo po dohode s ministerstvom financií. (7) Sociálna poisťovňa platí poistné na starobné poistenie za poberateľov úrazovej renty priznanej podľa § 88 do dovŕšenia dôchodkového veku alebo do priznania predčasného starobného dôchodku zo základného fondu úrazového poistenia do základného fondu starobného poistenia. (8) Poistné na úrazové poistenie platí zamestnávateľ. (9) D. na garančné poistenie platí zamestnávateľ, ktorý je povinne garančne poistený. (XX) Poistné na poistenie v nezamestnanosti platí a) zamestnanec, ak osobitný predpis XX) neustanovuje inak, b) zamestnávateľ, ak osobitný predpis XX) neustanovuje inak, c) dobrovoľne poistená osoba v nezamestnanosti. (XX) D. do rezervného fondu solidarity platí a) zamestnávateľ, b) povinne dôchodkovo poistená samostatne zárobkovo činná osoba, c) dobrovoľne dôchodkovo poistená osoba, d) štát. Podľa § 141 ods. 1, 2 Zákona č. 461/2003 Z. z. o sociálnom poistení v znení účinnom do 30. júna 2014, Fyzická osoba a právnická osoba, ktoré sú povinné platiť poistné, sú povinné poistné odvádzať, ak tento zákon neustanovuje inak. (2) Za zamestnanca odvádza poistné na nemocenské poistenie, poistné na dôchodkové poistenie a poistné na poistenie v nezamestnanosti zamestnávateľ. Zamestnávateľ vykoná zrážku poistného na nemocenské poistenie, poistného na dôchodkové poistenie a poistného na poistenie v nezamestnanosti, ktoré je povinný platiť zamestnanec. Podľa § 142 ods. 1 cit. zákona v znení účinnom do 31. decembra 2013, poistné sa platí na účet Sociálnej poisťovne v Štátnej pokladnici za kalendárny mesiac pozadu, ak tento zákon neustanovuje inak Podľa § 142 ods. 1 cit. zákona v znení účinnom do 30. júna 2014, poistné sa platí na účet Sociálnej poisťovne v Štátnej pokladnici za kalendárny mesiac pozadu, ak tento zákon neustanovuje inak. Zaplatením pohľadávky na poistnom postúpenej podľa § 149 sa podmienka zaplatenia poistného považuje na účely nároku na dávku za splnenú. Podľa § 143 ods. 1, 2 a 3 cit. zákona v znení účinnom do 31. decembra 2013, (1) Poistné je splatné do ôsmeho dňa kalendárneho mesiaca nasledujúceho po kalendárnom mesiaci, za ktorý sa platí poistné. Poistné z vymeriavacieho základu zamestnanca uvedeného § 4 ods. 2 písm. c) je splatné do ôsmeho dňa kalendárneho mesiaca nasledujúceho po mesiaci, v ktorom bol príjem podľa § 3 ods. 1 písm. a) a ods. 2 a 3 zúčtovaný na výplatu po skončení pracovného pomeru alebo štátnozamestnaneckého pomeru. Poistné z vymeriavacieho základu zamestnanca uvedeného v § 4 ods. 2 prvej vete, okrem fyzickej osoby v právnom vzťahu na základe dohôd o prácach vykonávaných mimo pracovného pomeru, a z vymeriavacieho základu podľa § 139a a § 139b je splatné do ôsmeho dňa kalendárneho mesiaca nasledujúceho po kalendárnom mesiaci, v ktorom bol príjem vyplatený. Poistné z vymeriavacieho základu zamestnanca uvedeného v § 4 ods. 2 prvej vete, ktorý je v právnom vzťahu na základe dohôd o prácach vykonávaných mimo pracovného pomeru, a poistné z vymeriavacieho základu zamestnávateľa podľa § 138 ods. 8 písm. b) sú splatné do ôsmeho dňa druhého kalendárneho mesiaca, ktorý nasleduje po mesiaci, v ktorom právny vzťah zanikol. (2) Poistné, ktoré platí a odvádza zamestnávateľ, je splatné v deň určený na výplatu príjmov, ktoré sú vymeriavacím základom zamestnanca. Ak je výplata týchto príjmov pre jednotlivé organizačné útvary zamestnávateľa rozložená na rôzne dni, poistné je splatné v deň poslednej výplaty príjmov zúčtovaných za príslušný kalendárny mesiac. Ak nie je taký deň určený, poistné je splatné v posledný deň kalendárneho mesiaca nasledujúceho po mesiaci, za ktorý sa platí poistné. Ak deň splatnosti poistného pripadne na sobotu a na deň pracovného pokoja, poistné je splatné v najbližší nasledujúci pracovný deň. (3) Ak platba poistného sa na účet Sociálnej poisťovne v Štátnej pokladnici uskutočnila oneskorene, poistné sa považuje za zaplatené včas, ak a) pri platení bezhotovostným prevodom ako deň prevodu je uvedený posledný deň splatnosti poistného podľa odseku 1 alebo 2, b) pri platení poštovou poukážkou sa poistné poukázalo v posledný deň splatnosti poistného podľa odseku 1 alebo 2. Podľa § 143 ods. 1, 2 a 3 cit. zákona v znení účinnom do 30. júna 2014, (1) poistné je splatné do ôsmeho dňa kalendárneho mesiaca nasledujúceho po kalendárnom mesiaci, za ktorý sa platí poistné. Poistné z vymeriavacieho základu zamestnanca uvedeného v § 4 ods. 2 písm. c) a poistné z vymeriavacieho základu zamestnávateľa fyzickej osoby uvedenej v § 4 ods. 1 písm. d), ak jej bol po skončení pracovného pomeru alebo štátnozamestnaneckého pomeru príjem podľa § 3 ods. 1 písm. a) a ods. 2 a 3 zúčtovaný na výplatu a zúčtovaním tohto príjmu táto osoba nenadobudla postavenie zamestnanca uvedeného v § 4 ods. 2 písm. c), sú splatné do ôsmeho dňa kalendárneho mesiaca nasledujúceho po mesiaci, v ktorom bol príjem podľa § 3 ods. 1 písm. a) a ods. 2 a 3 zúčtovaný na výplatu po skončení pracovného pomeru alebo štátnozamestnaneckého pomeru. Poistné z vymeriavacieho základu zamestnanca uvedeného v § 4 ods. 2 prvej vete okrem fyzickej osoby v právnom vzťahu na základe dohôd o prácach vykonávaných mimo pracovného pomeru, poistné z vymeriavacieho základu zamestnávateľa podľa § 138 ods. 8 písm. a), ak ide o príjem fyzickej osoby z právneho vzťahu na základe ňou určenej dohody o brigádnickej práci študentov podľa § 227a, ktorý jej zakladá právo na pravidelný mesačný príjem podľa § 3 ods. 1 písm. a) a ods. 2 a 3 a na základe tohto príjmu nenadobudla postavenie zamestnanca na účely dôchodkového poistenia a poistné z vymeriavacieho základu podľa § 139a, 139b ods. 1 a 2 a § 139c ods. 3 sú splatné do ôsmeho dňa kalendárneho mesiaca nasledujúceho po kalendárnom mesiaci, v ktorom bol príjem vyplatený. Poistné z vymeriavacieho základu zamestnanca uvedeného v § 4 ods. 2 prvej vete, ktorý je v právnom vzťahu na základe dohôd o prácach vykonávaných mimo pracovného pomeru, a poistné z vymeriavacieho základu zamestnávateľa podľa § 138 ods. 8 písm. a), ak ide o príjem fyzickej osoby z právneho vzťahu na základe ňou určenej dohody o brigádnickej práci študentov podľa § 227a, ktorý jej zakladá právo na nepravidelný príjem podľa § 3 ods. 1 písm. a) a ods. 2 a 3, a na základe tohto príjmu nenadobudla postavenie zamestnanca na účely dôchodkového poistenia, sú splatné do ôsmeho dňa a) druhého kalendárneho mesiaca, ktorý nasleduje po mesiaci, v ktorom právny vzťah zanikol, alebo b) kalendárneho mesiaca nasledujúceho po mesiaci, v ktorom sa príjem vyplatil, ak bol vyplatený po uplynutí lehoty splatnosti podľa písmena a). (2) Poistné, ktoré platí a odvádza zamestnávateľ, je splatné v deň určený na výplatu príjmov, ktoré sú vymeriavacím základom zamestnanca. Ak je výplata týchto príjmov pre jednotlivé organizačné útvary zamestnávateľa rozložená na rôzne dni, poistné je splatné v deň poslednej výplaty príjmov zúčtovaných za príslušný kalendárny mesiac. Ak nie je taký deň určený, poistné je splatné v posledný deň kalendárneho mesiaca nasledujúceho po mesiaci, za ktorý sa platí poistné. Ak deň splatnosti poistného pripadne na sobotu a na deň pracovného pokoja, poistné je splatné v najbližší nasledujúci pracovný deň. (3) Ak platba poistného sa na účet Sociálnej poisťovne v Štátnej pokladnici uskutočnila oneskorene, poistné sa považuje za zaplatené včas, ak a) pri platení bezhotovostným prevodom ako deň prevodu je uvedený posledný deň splatnosti poistného podľa odseku 1 alebo 2, b) pri platení poštovou poukážkou sa poistné poukázalo v posledný deň splatnosti poistného podľa odseku 1 alebo 2. Podľa § 144 cit. zákona v znení účinnom do 30. júna 2014, (1) sociálna poisťovňa predpíše poistné fyzickej osobe alebo právnickej osobe povinnej odvádzať poistné, ak táto osoba neodviedla poistné vôbec alebo ak ho odviedla v nesprávnej sume. Ak suma dlžného poistného v úhrne je nižšia ako 3,32 eura, Sociálna poisťovňa dlžnú sumu nepredpíše. (2) Ak zamestnávateľ na výzvu Sociálnej poisťovne nepredloží podklady potrebné na zistenie správnej sumy poistného, Sociálna poisťovňa môže predpísať poistné na základe dokladov zamestnávateľa za predchádzajúce obdobie alebo na základe podkladov iného zamestnávateľa s činnosťou obdobného charakteru. Druhá veta odseku 1 platí rovnako. Podľa § 148 ods. 1, 2 a 3 cit. zákona v znení do 31. decembra 2013, (1) pohľadávky na poistnom, dávkach, náhradách škody podľa § 238 ods. 6 neuhradených Sociálnej poisťovni tretími osobami, pokutách podľa § 239 a penále podľa § 240 (ďalej len "pohľadávka") vymáha Sociálna poisťovňa podľa tohto zákona a podľa osobitných predpisov. 81) (2) Právoplatné a vykonateľné rozhodnutie možno vykonať najneskôr do desiatich rokov odo dňa nadobudnutia jeho právoplatnosti. (3) Po vyplatení dávky garančného poistenia sa zamestnávateľ stáva dlžníkom Sociálnej poisťovne a Sociálna poisťovňa sa stáva veriteľom dlžníka. Odseky 1 a 2 platia rovnako. Podľa § 148 ods. 1, 2 a 3 cit. zákona v znení účinnom do 30. júna 2016, (1) pohľadávky na poistnom, dávkach, náhradách škody podľa § 238 ods. 6 neuhradených Sociálnej poisťovni tretími osobami, pokutách podľa § 239 a penále podľa § 240 (ďalej len "pohľadávka") vymáha Sociálna poisťovňa podľa tohto zákona a podľa osobitného predpisu. 81) (2) Právoplatné a vykonateľné rozhodnutie možno vykonať najneskôr do desiatich rokov odo dňa nadobudnutia jeho právoplatnosti. (3) Po vyplatení dávky garančného poistenia sa zamestnávateľ stáva dlžníkom Sociálnej poisťovne a Sociálna poisťovňa sa stáva veriteľom dlžníka. Odseky 1 a 2 platia rovnako. Podľa § 152a cit. zákona, na predpísanie príspevkov na starobné dôchodkové sporenie, 1) vrátenie príspevkov na starobné dôchodkové sporenie, 1) povolenie splátok dlžných súm príspevkov na starobné dôchodkové sporenie, 1) premlčanie príspevkov na starobné dôchodkové sporenie, 1) pohľadávky na príspevkoch na starobné dôchodkové sporenie, 1) postúpenie pohľadávky na príspevkoch na starobné dôchodkové sporenie, 1) odpísanie pohľadávky na príspevkoch na starobné dôchodkové sporenie 1) platia § 144 až 151 rovnako. Podľa § 231 ods. 1 písm. f) cit. zákona v znení účinnom do 31. decembra 2013, Zamestnávateľ je povinný f) predkladať pobočke výkaz poistného a príspevkov na starobné dôchodkové sporenie 1) za príslušný kalendárny mesiac v lehote splatnosti ním odvádzaného poistného a príspevkov na starobné dôchodkové sporenie 1) v členení na jednotlivých zamestnancov a na nemocenské poistenie, starobné poistenie a starobné dôchodkové sporenie, 1) invalidné poistenie, úrazové poistenie, garančné poistenie, poistenie v nezamestnanosti a rezervný fond solidarity a predkladať na výzvu organizačnej zložky Sociálnej poisťovne podklady na zistenie správnej sumy poistného a príspevku na starobné dôchodkové sporenie, 1) Podľa § 231 ods. 1 písm. f) cit. zákona v znení účinnom do 30. júna 2014, zamestnávateľ je povinný f) predkladať pobočke 1. výkaz poistného a príspevkov na starobné dôchodkové sporenie za príslušný kalendárny mesiac v lehote splatnosti ním odvádzaného poistného a príspevkov na starobné dôchodkové sporenie s uvedením dňa, ktorý je určený na výplatu príjmov, ktoré sú vymeriavacím základom zamestnanca, v členení na jednotlivých zamestnancov a na nemocenské poistenie, starobné poistenie a starobné dôchodkové sporenie, invalidné poistenie, úrazové poistenie, garančné poistenie, poistenie v nezamestnanosti a rezervný fond solidarity a predkladať na výzvu organizačnej zložky Sociálnej poisťovne podklady na zistenie správnej sumy poistného a príspevkov na starobné dôchodkové sporenie, s určením fyzickej osoby, ktorá plní povinnosti voči Sociálnej poisťovni, 2. opravný výkaz poistného a príspevkov na starobné dôchodkové sporenie za príslušný kalendárny mesiac, ak zistí, že vo výkaze podľa prvého bodu uviedol nesprávne údaje, najneskôr do právoplatnosti rozhodnutia, ktorým bolo predpísané dlžné poistné na základe výkazu podľa prvého bodu Podľa § 231 ods. 2 cit. zákona v znení účinnom do 30.06.2014, povinnosti podľa odseku 1 písm. a) až f), h), j) a m) a n) je zamestnávateľ povinný plniť na tlačivách alebo inou formou, ktorých obsah a spôsob zasielania určí Sociálna poisťovňa. Podľa § 237 ods. 1 cit. zákona v znení účinnom do 30.06.2014, ak fyzická osoba alebo právnická osoba, ktorá plní povinnosti podľa tohto zákona, nesprávne potvrdila skutočnosti rozhodujúce na nárok na dávku, nárok na jej výplatu alebo jej sumu a v dôsledku toho sa dávka poskytla neprávom alebo vo vyššej sume ako patrila, je povinná nahradiť neprávom vyplatené sumy. Podľa § 21 Zákona č. 43/2004 v znení účinnom do 31.12.2014, (1) povinné príspevky na starobné dôchodkové sporenie platí, ak tento zákon neustanovuje inak, a) zamestnávateľ za svojho zamestnanca zúčastneného na starobnom dôchodkovom sporení, b) samostatne zárobkovo činná osoba povinne dôchodkovo poistená podľa osobitného predpisu 3) zúčastnená na starobnom dôchodkovom sporení, c) dobrovoľne dôchodkovo poistená osoba podľa osobitného predpisu 3) zúčastnená na starobnom dôchodkovom sporení, d) štát, e) Sociálna poisťovňa. (2) Štát platí povinné príspevky za osobu zúčastnenú na starobnom dôchodkovom sporení počas obdobia riadnej starostlivosti o dieťa do šiestich rokov jeho veku podľa osobitného predpisu 3) alebo počas riadnej starostlivosti o dieťa s dlhodobo nepriaznivým zdravotným stavom po dovŕšení šiestich rokov jeho veku podľa osobitného predpisu, 3) počas obdobia poberania peňažného príspevku na opatrovanie podľa osobitného predpisu 3) alebo počas obdobia výkonu osobnej asistencie fyzickej osobe s ťažkým zdravotným postihnutím podľa osobitného predpisu 3) a za sporiteľa, za ktorého ako za zamestnanca alebo samostatne zárobkovo činnú osobu platí poistné na dôchodkové poistenie štát počas poskytovania materského podľa osobitného predpisu. 3) (3) Sociálna poisťovňa platí povinné príspevky za osobu zúčastnenú na starobnom dôchodkovom sporení podľa § 14 ods. 2. (4) Dobrovoľné príspevky platí sporiteľ, ktorý si platenie týchto príspevkov dohodol v zmluve o starobnom dôchodkovom sporení. Podľa § 27 cit. zákona v znení účinnom do 31.12.2014, (1) Povinné príspevky sa platia na účet Sociálnej poisťovne v Štátnej pokladnici. Na zhodnocovanie dočasne voľných finančných prostriedkov, ktorými sú povinné príspevky, sa nepoužije osobitný predpis. 33). (2) Sociálna poisťovňa postupuje povinné príspevky a penále na bežný účet pre nepriradené platby dôchodkovej správcovskej spoločnosti, ktorá vedie sporiteľovi jeden osobný dôchodkový účet alebo dva osobné dôchodkové účty. (3) Povinné príspevky sa platia na účet Sociálnej poisťovne v Štátnej pokladnici podľa odseku 1 za kalendárny mesiac pozadu, ak tento zákon neustanovuje inak. (4) Ak sporiteľovi trvala účasť na starobnom dôchodkovom sporení len časť kalendárneho mesiaca, povinné príspevky sa platia len za túto časť. Na určenie vymeriavacieho základu na platenie povinných príspevkov platí § 23 ods. 7 rovnako. (5) Povinné príspevky sa môžu zaplatiť aj dodatočne za obdobie, za ktoré fyzická osoba môže zaplatiť poistné na dôchodkové poistenie dodatočne podľa osobitného predpisu. 34) (6) Samostatne zárobkovo činná osoba povinne dôchodkovo poistená podľa osobitného predpisu 3) zúčastnená na starobnom dôchodkovom sporení platí povinné príspevky z vymeriavacieho základu zmeneného na základe dodatočného daňového priznania alebo na základe dodatočného platobného výmeru odo dňa, od ktorého platí poistné z vymeriavacieho základu zmeneného na základe dodatočného daňového priznania alebo dodatočného platobného výmeru podľa osobitného predpisu. 35) (7) Ak dobrovoľne dôchodkovo poistená osoba podľa osobitného predpisu 3) zúčastnená na starobnom dôchodkovom sporení zmení vymeriavací základ, povinné príspevky sa platia zo zmeneného vymeriavacieho základu od prvého dňa kalendárneho mesiaca nasledujúceho po mesiaci, v ktorom sa zmena vymeriavacieho základu písomne oznámila Sociálnej poisťovni. (8) Povinné príspevky sa platia a) bezhotovostným prevodom, b) poštovým poukazom, c) v hotovosti. Podľa § 28 cit. zákona, (1) povinné príspevky sú splatné do ôsmeho dňa kalendárneho mesiaca nasledujúceho po kalendárnom mesiaci, za ktorý sa platia povinné príspevky, ak tento zákon neustanovuje inak. (2) Povinné príspevky, ktoré platí a odvádza zamestnávateľ, sú splatné v deň splatnosti poistného, ktoré platí a odvádza zamestnávateľ podľa osobitného predpisu. 36) (3) Ak sa platba povinných príspevkov na účet Sociálnej poisťovne v Štátnej pokladnici podľa § 27 ods. 1 uskutočnila oneskorene, povinné príspevky sa považujú za zaplatené včas, ak a) pri platení bezhotovostným prevodom ako deň prevodu je uvedený posledný deň splatnosti povinných príspevkov podľa odseku 1 alebo 2, b) pri platení poštovým poukazom sa povinné príspevky poukázali v posledný deň ich splatnosti podľa odseku 1 alebo 2. V konaní mal súd za preukázané, že žalobca pripojil k svojej Súhrnnej prihláške zo dňa 06. júna 2014, ktorou si prihlásil v konkurznom konaní svoje pohľadávky, konkrétne pohľadávky, ktoré zostali po obmedzení žaloby (čiastočnom späťvzatí) predmetom tejto žaloby, všetky doklady svedčiace o vzniku povinnosti úpadcu zaplatiť poistné podľa Zákona č. 461/2003 Z. z. a Zákona č. 43/2004 Z. z. vo výškach tak, ako je uvedené vo výroku 1 tohto rozhodnutia s tým, že povinnosť zaplatiť pohľadávky zapísané v zozname pohľadávok u správcu konkurznej podstaty pod por. č. 284 (por. č. 74 Súhrnnej prihlášky) - poistné za obdobie 01/2014 vo výške 445,03 Eur na základe Mesačného výkazu poistného a príspevkov zo dňa 17. februára 2014 pod por. č. 285 zoznamu (por. č. 75 Súhrnnej prihlášky) - poistné za obdobie 02/2014 vo výške 197,84 Eur na základe Mesačného výkazu poistného a príspevkov zo dňa 27. marca 2014 a pod por. č. 286 zoznamu (por. č. 76 Súhrnnej prihlášky) - poistné za obdobie 03/2014 vo výške 133,53 Eur na základe Mesačného výkazu poistného a príspevkov zo dňa 28. apríla 2014 vznikla úpadcovi ako zamestnávateľovi podľa § 231 ods. 1 písm. f) v spojení s § 141 ods. 2, § 142 ods. 1, § 143 ods. 3, § 128 ods. 1 písm. a) a b), ods. 2 písm. a) a b), ods. 3 písm. a) a b), § 128 ods. 8, 9, § 128 ods. 11 písm. a), § 10 písm. a) a b) Zákona č. 461/2003 Z. z. a § 21 ods. 1 písm. a) Zákona č. 43/2004 Z. z. t.j. ako povinnosť zaplatiť poistné na nemocenské poistenie, poistné na starobné poistenie, poistné na invalidné poistenie, poistné na poistenie v nezamestnanosti, poistné na úrazové poistenie, poistné na garančné poistenie, poistné do rezervného fondu solidarity a povinné príspevky na starobné dôchodkové sporenie. Z rovnakého dôvodu vznikla úpadcovi povinnosť zaplatiť pohľadávku zapísanú v zozname pohľadávok u správcu konkurznej podstaty pod por. č. 279 (por. č. 69 Súhrnnej prihlášky) - poistné za obdobie 12/2013 vo výške 1 057,89 Eur na základe Mesačného výkazu poistného a príspevkov zo dňa 28. januára 2014, pričom toto poistné za obdobie december 2013 bolo úpadcovi predpísané Rozhodnutím Sociálnej poisťovne, pobočka Prievidza č. 700-1010144514- GC04/14 zo dňa 06. februára 2014, ktoré nadobudlo právoplatnosť a vykonateľnosť 27. februára 2014. Podľa § 32 ods. 19 ZoKR sa pohľadávka určená právoplatným rozhodnutím súdu alebo iného orgánu verejnej moci v určenom rozsahu považuje za zistenú. Obdobne vznikla úpadcovi povinnosť zaplatiť pohľadávku zapísanú v zozname pohľadávok u správcu konkurznej podstaty pod por. č. 288 (por. č. 78 Súhrnnej prihlášky) titulom náhrady sumy nemocenského vyplateného neprávom bývalému zamestnancovi úpadcu Tiborovi Kurinovi za obdobie od 05. decembra 2013 do 08. decembra 2013 v zmysle § 237 ods. 1 Zákona č. 461/2003 Z. z., ktorá povinnosť mu bola uložená Rozhodnutím Sociálnej poisťovne, pobočka Prievidza č. 200-004589-CA06/2014 zo dňa 16. apríla 2014, ktoré nadobudlo právoplatnosť a vykonateľnosť 24. mája 2014. Podľa § 32 ods. 19 ZoKR sa považuje pohľadávka určená právoplatným rozhodnutím súdu alebo iného orgánu verejnej moci v určenom rozsahu za zistenú. V tejto súvislosti súd poukazuje na názor vyslovený v Uznesení Ústavného súdu SR sp. zn. I. ÚS 28/2010 zo dňa 27. januára 2010, podľa ktorého „... posúdenie dôvodnosti pohľadávok prihlásených do konkurzu, ktoré vyplývajú z právoplatných a vykonateľných rozhodnutí súdov a iných orgánov, už z podstaty veci nemôžu byť závislé od stavu účtovníctva spoločnosti“. Napriek tomu, že samotný žalovaný poukázal na uvedené uznesenie Ústavného súdu SR a vo svojom vyjadrení uviedol, že uznal pohľadávky žalobcu, ktoré boli priznané právoplatnými a vykonateľnými rozhodnutiami Sociálnej poisťovne, pobočka Prievidza, pohľadávky zapísané do zoznamu pohľadávok u správcu konkurznej podstaty pod por. č. 279 a 288 neuznal, a to ani dodatočne. Napokon povinnosť zaplatiť pohľadávku zapísanú v zozname pohľadávok u správcu konkurznej podstaty pod por. č. 287 (por. č. 77 Súhrnnej prihlášky) vo výške 2 238,20 Eur, ktorá suma bola vyplatená vo forme dávky garančného poistenia bývalej zamestnankyni Ing. Ivete Chudej na základe výplatnej listiny zo dňa 15. mája 2014 (podľa Rekapitulácie a Kontrolnej zostavy k žiadosti o dávku garančného poistenia za obdobie od 01. októbra 2013 do 31. októbra 2013, od 01. novembra 2013 do 30. novembra 2013 a od 01. decembra 2013 do 16. decembra 2013) v celkovej výške 2 238,12 Eur, vznikla úpadcovi podľa § 148 ods. 3 Zákona č. 461/2003 Z. z., podľa ktorého po vyplatení dávky garančného poistenia sa zamestnávateľ (úpadca) stal dlžníkom Sociálnej poisťovne a Sociálne poisťovňa sa stala veriteľom dlžníka (úpadcu). Z ust. § 32 ods. 1 ZoKR vyplýva správcovi konkurznej podstaty povinnosť prihlásené pohľadávky porovnať s účtovnou a inou dokumentáciou úpadcu, zoznamom záväzkov, pričom je povinný prihliadnuť na vyjadrenie úpadcu a iných osôb a vykonať aj vlastné šetrenie. Z uvedeného je zrejmé, že aj v prípade, ak by správca konkurznej podstaty nemal k dispozícii doklady o účtovníctve úpadcu, má všetky právne prostriedky k tomu, aby zistil a preveril, či pohľadávky, ktoré boli prihlásené do konkurzu, sú pohľadávkami v súlade s právom (právny dôvod aj výška), či sú vymáhateľné a v poradí, v akom boli uplatnené veriteľom. Správca konkurznej podstaty je teda oprávnený pohľadávky poprieť až po tom, ako po preskúmaní prihlásených pohľadávok postupom podľa § 32 ods. 1 ZoKR zistí, že pohľadávky sú sporné. Je možné prisvedčiť žalovanému, že úlohou správcu konkurznej podstaty a jeho zodpovednosťou je, aby v konkurznom konaní boli uspokojení len tí veritelia, ktorí v skutočnosti majú pohľadávku voči úpadcovi, t. j. nie takí veritelia, ktorí takéto pohľadávky voči úpadcovi nemajú. To však neznamená, že správca konkurznej podstaty poprie pohľadávky, o ktorých nie je pochybnosť, že sú pravé, len „z opatrnosti“. Žalovaný správca konkurznej podstaty po oznámení o popretí pohľadávok doručenom veriteľovi (žalobcovi, resp. jeho právnemu predchodcovi), ako aj na pojednávaní uviedol, že pohľadávky, ktoré zostali predmetom žaloby, poprel len z opatrnosti z dôvodu, že bez poskytnutia súčinnosti úpadcu, ktorý mu neodovzdal účtovnú evidenciu a doklady, do ktorých by mohol nahliadnuť a preskúmať prihlásené pohľadávky žalobcu, príp. overiť, či tieto medzičasom nezanikli, alebo či neboli zaplatené. V podstate správca konkurznej podstaty pohľadávky poprel výlučne z dôvodu, že nemal k dispozícii kompletné účtovníctvo úpadcu. Žalovaný však v konaní netvrdil a ani nepreukázal, že by preskúmal všetky účty, príp. príslušné bankové výpisy z účtov vedených úpadcom za predmetné rozhodné obdobie, resp. že by si zaobstaral takéto výpisy súčinnosti s bankovými ústavmi, aby preveril, či v predmetnom časovom období pohľadávky, ktoré zostali sporné a sú predmetom tejto žaloby, boli zaplatené. Súd v tejto súvislosti uvádza, že žalovaný správca konkurznej podstaty má všetky právne prostriedky za účelom donútenia konateľa úpadcu k spolupráci a ktoré sú upravené v § 74 ZoKR. Žalovaný nepreukazoval zaplatenie popretých pohľadávok žalobcu, napr. výpisom z bankového účtu, ktorý si mohol zadovážiť aj bez súčinnosti úpadcu, resp. konateľa úpadcu, ani výdavkovým pokladničným dokladom, resp. vkladom v hotovosti u žalobcu, resp. u jeho právneho predchodcu, u ktorého si zároveň mohol tieto skutočnosti preveriť, čo však neurobil. Z uvedeného vyplýva, že žalovaný správca konkurznej podstaty jednak netvrdil, že pohľadávky boli zaplatené, resp. že zanikli a ani nepreukázal splnenie povinností správcu konkurznej podstaty v zmysle § 32 ods. 1 a § 74 ZoKR. Vzhľadom na to, že žalobca k svojej Súhrnnej prihláške, ako aj v súdnom konaní predložil všetky doklady svedčiace o vzniku povinnosti úpadcu zaplatiť poistné a príspevky, resp. vrátiť náhradu sumu nemocenského vyplateného neoprávnene, resp. zaplatiť vyplatenú dávku garančného poistenia vo výškach tak, ako je uvedené v bode 1 výroku tohto rozhodnutia, súd nemal pochybnosť o pravosti, výške a vymáhateľnosti pohľadávok. Žalovaný neuviedol žiadny dôvod, pre ktorý prihlásené pohľadávky poprel aj čo do výšky, aj čo do poradia. Žalobca, resp. právny predchodca žalobcu si neuplatnil žiadne z prednostných poradí a nejde ani o podriadené pohľadávky, t. j. pohľadávky boli správne prihlásené do poradia uspokojenia ako „iné pohľadávky“. Súd preto určil, že žalobcove pohľadávky, ktoré správca konkurznej podstaty poprel a ktoré sú špecifikované v bode 1 výroku tohto rozhodnutia, sú pravé vo výškach tak, ako boli prihlásené a sú vymáhateľné v poradí iná pohľadávka. Žalobca si náhradu trov konania neuplatnil a preto súd o náhrade trov konania nerozhodoval. Poučenie: Proti tomuto rozhodnutiu je prípustné odvolanie v lehote 15 dní odo dňa jeho doručenia písomne, dvojmo, prostredníctvom tunajšieho súdu na Najvyšší súd SR. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie proti rozhodnutiu, ktorým bolo rozhodnuté vo veci samej, možno odôvodniť len tým, že a/ v konaní došlo k vadám uvedeným v § 221 ods. 1, b/ konanie má inú vadu, ktorá mohla mať za následok nesprávne rozhodnutie vo veci, c/ súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d/ súd prvého stupňa dospel na základe vykonaných dôkazov k nesprávnym skutkovým zisteniam, e/ doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205a), rozhodnutie súdu prvého stupňa vychádza z nesprávneho právneho posúdenia veci.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2016:6014201075.2 (dáta aktuálne k 13. 11. 2026). Záväzné je znenie zverejnené súdom.




